Lè nou deside fè planin — Hesperian Health Guides
SanteWiki > Kote Fanm Pa Jwenn Doktè > Chapit 13: Fè plan pou fanmi nou > Lè nou deside fè planin
Se dwa ou pou ou deside pou kont ou si w ap fè planin, epi ki jan w ap fè l.
Nan peyi kote tè ak richès yo nan men yon ti gwoup moun, se yo ki chèf kap fè pòv malere yo abi, gen anpil fanm ki ta renmen fè anpil pitit, paske yo konsidere pitit kòm baton vyeyès pou granmoun yo. Sa fè se sèl moun rich yo ki ka pran chans fè sèlman de twa pitit.
Gen kèk lòt fanm ki pa vle fè anpil pitit. Sa rive souvan kote fanm jwenn mwayen pou yo al lekòl epi pou yo travay fè lajan. Sa rive kote fanm gen libète pou yo chita pale ak gason tou.
Nenpòt kote yon fanm rete, l ap jwenn pi bon sante si li kapab kontwole ki kantite pitit l ap fè, epi ki lè l ap fè yo. Konsa, li gen dwa deside li menm si l ap fè planin—oubyen non.
Ki jan pou nou pale ak mari nou oubyen ak mennaj nou sou kesyon fè planin
Lè n ap reflechi sou kesyon fè planin ak sou ki metòd pou nou sèvi. li enpòtan pou nou pale ak mari nou oubyen mennaj nou.
Gen kèk gason ki pa vle madanm yo fè planin, paske yo manke konprann metòd yo ak ki jan yo mache. Mari a ka pè pou sante madanm li, paske li konn tande yo di gen danje nan fè planin. Li konn pè pou planin nan pa fè madanm li ba li zoklo tou. Gen kèk gason ki kwè yon nonm ki gason dwe fè anpil pitit.
Fè mari ou oubyen mennaj ou konnen tout sa ki ekri nan chapit sa a. Sa ka ede li konprann ki jan:
planin ap pèmèt li pran swen madanm li ak pitit yo pi byen.
planin ap pwoteje madanm yo pou yo pa fè pitit youn dèyè lòt.
planin ap pèmèt yo pran plis plezi nan fè lanmou paske nonm nan pap pè pou fanm nan pa ansent. Si fanm nan pwoteje tèt li pou li pa ansent, sa pap fè li bay mari li gòl.
Si, malgre ou fin eksplike nèg la tout avantaj ki gen nan fè planin, li pa dakò avè ou toujou, lè sa a, se ou ki pou deside si w ap fè planin kanmenm. Si ou deside fè l, ou ka oblije chwazi yon metòd ou kapab swiv san pwoblèm san mari ou pa konnen.
Rekipere depi « http://ht.hesperian.org/w/index.php?title=Where_Women_Have_No_Doctor:Lè_nou_deside_fè_planin&oldid=550 »